**Teollis- ja tekijänoikeudet yrityksen suojana – riidat IPR-tuomioistuimeen**

IP-oikeudet osa yritysten varallisuutta

Jos yrityksen tuote tai palvelu kannattaa tuoda markkinoille, kannattaa se myös suojata kilpailijoiden jäljittelyltä. Tuotteen tai brändin menestyksen myötä riski jäljittelijöiden hyötymispyrkimyksille kasvaa.

IP-oikeuksilla (Intellectual Property Rights) eli teollis- ja tekijänoikeuksilla tarkoitetaan oikeutta kieltää muita käyttämästä suojattua oikeutta. Tärkeimpiä IP-oikeuksia ovat tavaramerkkioikeus, mallioikeus patenttioikeus ja hyödyllisyysmalli, joita kutsutaan teollisoikeuksiksi. Lisäksi näihin oikeuksiin kuuluu tekijänoikeus, joka syntyy automaattisesti ilman erillistä rekisteröintiä kun teos on luotu. Toiminimioikeus ja verkkotunnukset eli domain-nimet ovat myös aineettomia oikeuksia samoin kuin suoja sopimatonta menettelyä vastaan.

IP-oikeuksien hallinnan tulisi kuulua yrityksen strategiseen päätöksentekoon. IP-oikeuksia voidaan luovuttaa kokonaan tai osittain eli lisensioida, ja käyttää laajasti taloudellisessa toiminnassa. Ne ovat osa yrityksen varallisuutta ja brändiä, ja samalla kilpailukeino ja investointien hyödyntämisen väline. Yrityksen kannattaa todeta sopimuksissaan kuka omistaa oikeudet, miten sopimuksen kohteena olevaa tuotetta tai palvelua saa käyttää ja millä ehdoilla. Huolella laaditut sopimukset ehkäisevät usein vaikeaksi muodostuvia näyttö- ja todistelukysymyksiä.

Yrityksen on seurattava omien oikeuksiensa loukkaamattomuutta ja tarvittaessa puututtava tilanteeseen. Toisaalta yrityksen on tärkeää seurata myös sitä, ettei se itse loukkaa toisten immateriaalioikeuksia. IP-oikeuksia koskevia riitoja onkin yhä enemmän.

IPR-tuomioistuin Suomessa

[Markkinaoikeuden](http://www.markkinaoikeus.fi/fi/index.html) toimivalta laajeni 2013 käsittämään teollis- ja tekijänoikeudelliset riita- ja hakemusasiat sekä teollisoikeudelliset valitusasiat. Suomessa on näin ollen toimivaltainen IPR-tuomioistuin ensimmäisenä pohjoismaista..

Markkinaoikeuden käsiteltäväksi voi tuoda patentteja, keksintöjä, hyödyllisyysmalleja, tavaramerkkejä, toiminimeä, verkkotunnusta ja tekijänoikeuksia koskevia riita- ja hakemusasioita. Markkinaoikeus käsittelee teollis- ja tekijänoikeudellisina asioina myös sopimattomasta menettelystä elinkeinotoiminnassa annetussa laissa sen toimivaltaan kuuluviksi säädetyt riita-asiat. Lisäksi markkinaoikeus toimii ensimmäisenä muutoksenhakuasteena teollisoikeudellisissa IPR-rekisteröintiasioissa, eli muutoksenhaku Patentti- ja rekisterihallituksen teollisoikeuksia ja kaupparekisteriä koskevista päätöksistä tapahtuu nyt markkinaoikeuteen, mikä on nopeuttanut käsittelyä huomattavasti. Sen sijaan IPR-rikoksissa, joita ovat esimerkiksi tuoteväärennökset, markkinaoikeudella ei ole toimivaltaa.

IPR-tuomioistimen perustamisen tarkoituksena oli vähentää teollis- ja tekijänoikeudellisten asioiden käsittelyn hajaantuneisuutta. Lisäksi keskeisiä tavoitteita ovat tuomioistuinkäsittelyn asiantuntemus, korkea laatu ja nopeus. Uuden IPR-tuomioistuimen toiminta kuitenkin on lähtenyt käyntiin toivottua hitaammin yritysten sopimusten oikeuspaikkalausekkeista johtuen, kuten Keskuskauppakamarin lakimies Minna Aalto-Setälä kirjoittaa [artikkelissaan.](http://kauppakamari.fi/2015/02/04/yritysten-tekijanoikeus-ja-patenttiriidat-siirtyvat-ipr-tuomioistuimeen-viiveella/)

IP-oikeuksien kansainvälinen suojaaminen

**Teollis- ja tekijänoikeudet suojataan edelleen pääasiassa eri maiden lainsäädännössä, ei EU-lainsäädännössä**. Tämä tarkoittaa esimerkiksi sitä, että Suomessa myönnetty patentti tai rekisteröity tavaramerkki antaa lähtökohtaisesti yksinoikeuden keksinnön ammattimaiseen hyödyntämiseen vain Suomessa.

Useimmiten tuotteita halutaan kuitenkin hyödyntää myös muissa maissa, ja silloin EU-tason tai kansainvälisen suojan hankkiminen voi olla kannattava ratkaisu, sillä oikeuksien rekisteröinti ja puolustaminen kussakin maassa erikseen voi olla kallista ja työlästä.

Perustietoja IP-oikeuksien ulkomaisesta rekisteröinnistä löytyy [Patentti- ja rekisterihallituksesta](http://www.prh.fi/fi/index.html), mutta ulkomaista IP-suojaa harkitsevan kannattaa usein kääntyä asiamiestoimiston puoleen.

Maija Kärkäs

päällikkö, Enterprise Europe Network